

**מילים  לשבת**

**שער הנגב, ערב שבת, ז' בחשון תשע"ב, 4 בנובמבר 2011**

**שלום לחברות ולחברים,**

**לא, המוזות לא שתקו**

יום ראשון השבוע, היכל התרבות באשקלון, לילה סגרירי של סתיו בסופו של עוד יום מתוח, שהחל בשתי פצצות מרגמה "בשטחים פתוחים שבתוך קבוץ בשער הנגב".

בעוד שבתי הספר ב"עוטף עזה" נפתחו באותו בוקר, הרי שמערכות החינוך בערים הגדולות בדרום עומדות עדיין בפני שני ימי השבתה נוספים.

"תזמורת נתניה הקאמרית הקיבוצית" בניצוחו של המנהל המוסיקאלי ירון גוטפריד קבלה בסופו של דבר את אישור פיקוד העורף לקיים את הקונצרט הראשון של סידרת המנויים שלנו: <http://www.nko.co.il/tabid/63/Default.aspx#October> למרות החששות ממיעוט הקהל, הרי שהאולם היה כמעט מלא.

קחו טעימה מתוך אחת היצירות שנהנינו מהן הנאה מרובה: "פאוואן" של פורה (כאן, בביצוע של תזמורת אחרת): <http://www.youtube.com/watch?v=XGSK7zzbGgI&feature=fvst>

הקונצרט הבא יתקיים באולם "אשכול" ב 20.11 ולאחריו, בינואר, נחזור ל"נמל הבית", לאולם שלנו בדורות, לאחר שנסיים את שדרוגו.

גם עונת התיאטרון עומדת להתחיל באולם דורות המתחדש; המידעון בדרך אליכם - הירשמו.

**"כולם צריכים להגיע לכאן"**

כמה עשרות אנשי תקשורת, מאגודת העיתונאים של תל אביב, היו אורחי "ספיר" ובאו לסיור בשער הנגב ובקרית החינוך שלנו בהדרכת שי חרמש. בסיומו של היום נפגשתי עימם. קשה להאמין, כמה עמוקה חוסר ההכרות עם המציאות המתעתעת, גם בקרב בני הארץ, שמצויים לכאורה היטב בהיסטוריה ובגיאוגרפיה שלה: הם אינם יודעים כמה קרובים הישובים לגדר הרצועה, כמה ממושכת ההתשה של הטרור ולמרבה הפליאה - כמה רבות הן המשפחות הנקלטות וכמה יפות הן השכונות החדשות; כמה משונה ומכמיר לב לשמוע את זאטוטי הגן שרים בטבעיות על תחושותיהם בעת "צבע אדום", איך קשה לגדל ילדים בצל האיום המתמיד ומנגד - אילו מערכות חינוך והשכלה גבוהה, מוסדות רווחה ותמיכה בנזקקים ובבריאים פתחנו תחת אותם שמי קו העימות.

**אף פעם לא תדעו**

השבוע חנכנו את גמר השיפוץ/הרחבה/מיגון של מועדון "יחדיו". הפרויקט ארך, על כל גלגוליו כעשור והוא תוצר של שיתוף פעולה מעולה בינינו לבין מספר לא קטן של גופים: העמותה למען הזקן בשער הנגב, משרד הרווחה, הביטוח הלאומי, "אשל" – הג'וינט, משרד הגמלאים, קרן "ועידת התביעות".

ותיקי הישובים זוכים כעת בבניין רחב ידיים (שגם הוא הולך ונהיה צר מלהכיל את הבאים בשעריו), ברמת בינוי גבוהה וחשוב לא פחות: עם מרחבים מוגנים שיאפשרו את פתיחתו (כמעט) ללא מגבלות בטחון. בין מרכז היום – מועדון "יחדיו" לבין המרכז ההידרותרפי בנינו פרגולה, מסדרון פתוח, שמסמל את הקשר התפקודי והרעיוני בין שני המוסדות הנפלאים שלנו.

נחום איצקוביץ, מנכ"ל משרד הרווחה, אמר לנו בדברי ברכתו: אתם לא יכולים לדמיין אפילו כיצד עמידתכם הממושכת והמופלאה מחזקת את הציבור הישראלי כולו, שמביט בכם בהשתאות ובהערכה. אף אחד לא עושה לכם טובה בכך שהוא מסייע לכם, זו חובת המדינה  לעשות כל מה שהיא יכולה בכדי להשתתף איתכם במה שאתם זקוקים בכדי לקיים חיי שיגרה, במציאות המסובכת.

**אצלנו בחצר**

אנדריאה וזוהר, הן המלאכיות שלנו. שתיהן הידרותרפיסטיות שמדריכות את קבוצת השחייה של ה"ספיישל אולימפיק", אשר מתאמנת אצלנו כבר מספר שנים. השבוע פתחנו את עונת האימונים שלה בסימן של גידול מספרי: 16 ספורטאים, הצעירים הינם בני 12 והמבוגרים בני 30 + ; הם באים מרחבי הנגב והדרום, יש לנו שחיין שמגיע מסוסיא בדרום הר יהודה; קבוצה משמעותית מגיעה מבני הדיור המוגן של אקי"ם באשקלון.

המשימות של הבנים והבנות הן - כמו כולנו, לשמור על אורח חיים בריא, בבחינת "נפש בריאה בגוף בריא"; להתמיד בפעילות ובחודש מאי, עת עת תתקיים בקרית החינוך שער הנגב התחרות הארצית, להגיע לתוצאות המקצועיות הטובות ביותר.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)